คาดบาทสัปดาห์หน้าแกว่งตัว
ศูนย์กสิกรไทย คาดเงินบาทสัปดาห์หน้าแกว่งตัว จับตาผลประชุมกนง. -คดียุบพรรคปชป.
27 พ.ย. 2553

ศูนย์กสิกรไทย คาดเงินบาทสัปดาห์หน้าแกว่งตัว จับตาผลประชุมกนง. -คดียุบพรรคปชป.
ศูนย์วิจัยกสิกรไทยรายงานว่า เงินบาทในประเทศ ในสัปดาห์หน้า(29 พ.ย.-3 ธ.ค.) เงินบาทในประเทศ(Onshore) อาจเคลื่อนไหวในกรอบประมาณ 29.95-30.20 บาทต่อดอลลาร์ฯ โดยจะต้องจับตารายงานเครื่องชี้เศรษฐกิจไทยเดือนต.ค. อัตราเงินเฟ้อของไทยเดือนพ.ย. ผลการประชุมนโยบายการเงิน (1 ธ.ค.) และประเด็นทางการเมืองในประเทศ ตลอดจนกระแสเงินทุนเคลื่อนย้ายระหว่างประเทศ และทิศทางของสกุลเงิน/ตลาดหุ้นในภูมิภาค รวมถึงทิศทางของเงินดอลลาร์ฯ ซึ่งอาจขึ้นอยู่กับตัวเลขเศรษฐกิจที่สำคัญของสหรัฐฯ อาทิ
ตัวเลขการจ้างงานนอกภาคเกษตร ดัชนี ISM ภาคการผลิตและบริการ ดัชนีความเชื่อมั่นผู้บริโภค ดัชนีผู้จัดการฝ่ายจัดซื้อ (PMI) เขตชิคาโกเดือนพ.ย. รายจ่ายด้านการก่อสร้าง ยอดสั่งซื้อของโรงงาน ยอดทำสัญญาซื้อบ้านที่รอปิดการขายเดือนต.ค. ดัชนีราคาบ้านของสแตนดาร์ด แอนด์ พัวร์/เคส ชิลเลอร์เดือนก.ย. รายงานสรุปภาวะเศรษฐกิจหรือ Beige Book ข้อมูลประสิทธิภาพการผลิต ต้นทุนแรงงานต่อหน่วย (ครั้งที่ 2) ประจำไตรมาส 3/2553 และจำนวนผู้ขอรับสวัสดิการว่างงานรายสัปดาห์ นอกจากนี้ยังต้องจับตาผลการประชุมนโยบายการเงินของธนาคารกลางยุโรปในระหว่างสัปดาห์อีกด้วย